Oficiālais Vēstnesis L 017 , 24/01/2004 Lpp. 0007 - 0010



Komisijas Regula (EK) Nr. 118/2004 (2004. gada 23. janvāris), ar kuru groza Regulu (EK) Nr. 2419/2001, ar ko nosaka sīki izstrādātus noteikumus integrētās administrācijas un kontroles sistēmas piemērošanai konkrētām Kopienas atbalsta shēmām, kas izveidotas ar Padomes Regulu (EEK) Nr. 3508/92 EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1992. gada 27. novembra Regulu (EEK) Nr. 3508/92, ar ko izveido integrētu administrācijas un kontroles sistēmu konkrētām Kopienas atbalsta shēmām [1], jo īpaši tās 12. pantu, tā kā: (1) Ņemot vērā pieredzi, kas gūta, piemērojot noteikumus par administratīvajām pārbaudēm, kuri ietverti Komisijas Regulā (EK) Nr. 2419/2001 [2], ir jāievieš daži skaidrojumi attiecībā uz pārbaužu veidu un pasākumiem, kas veicami pēc kontrolpārbaudēm šaubu gadījumā. (2) Ir jāievieš daži skaidrojumi un papildu elementi attiecībā uz riska analīzi. (3) Ir jāuzlabo spēkā esošie Regulas (EK) Nr. 2419/2001 noteikumi par attālo uzrādi, lai nodrošinātu pareizu attālās uzrādes izmantošanu, veicot kontroli dalībvalstīs. (4) Ņemot vērā gūto pieredzi, ir jāgroza spēkā esošie noteikumi par atsevišķu uz vietas veicamo pārbaužu grafiku un veidu attiecībā uz piemaksām par liellopu audzēšanu, lai nodrošinātu līdzsvarotu un vienotu pieeju. (5) Lai izvairītos no nepamatotas dažu tādu lauksaimnieku sodīšanas, kas audzē gan aitas, gan kazas, spēkā esošie noteikumi attiecībā uz šiem dzīvniekiem ir jāpielāgo, ņemot vērā praktisko situāciju, jo dažkārt minētie dzīvnieki nosacījumu nemainīšanas periodā ir jāaizstāj. Ņemot vērā nosacījumu nemainīšanas perioda ilgumu un vajadzību veikt efektīvu kontroli, ir jānosaka dzīvnieku aizstāšanas aizkavēšanās laiks, aizstāšanas reģistrēšana reģistrā un informācija par aizstāšanu, kas jāsniedz kompetentajai iestādei. (6) Lai aizsargātu Kopienas finansiālās intereses, Regulas (EK) Nr. 2419/2001 IV sadaļā ir paredzēti noteikumi par Kopienas atbalsta samazināšanu un neizmaksāšanu pārkāpumu gadījumā. Daži no šiem noteikumiem ir jāgroza, lai nodrošinātu to, ka minēto atbalsta samazināšanu un neizmaksāšanu vienmēr piemēro atbilstīgi pieļautā pārkāpuma pakāpei. (7) Ar Regulu (EK) Nr. 2419/2001 ir ieviesti noteikumi attiecībā uz nepamatotu maksājumu atgūšanu. Šie noteikumi noteiktos apstākļos ir jāpiemēro arī atbalsta pieteikumiem, kuri attiecas uz tirdzniecības gadiem un/vai piemaksu periodiem, kas sākās pirms 2002. gada 1. janvāra. (8) Regula (EK) Nr. 2419/2001 ir attiecīgi jāgroza. (9) Šajā regulā paredzētie pasākumi ir saskaņā ar Fonda komitejas atzinumu, IR PIEŅĒMUSI ŠO REGULU. 1. pants Regulu (EK) Nr. 2419/2001 groza šādi: 1. Regulas 16. pantu aizstāj ar šādu pantu: "16. pants Kontrolpārbaudes 1. Regulas (EEK) Nr. 3508/92 8. panta 1. punktā minētās administratīvās pārbaudes ļauj, izmantojot datorizētu procedūru, automātiski noteikt pārkāpumus, jo īpaši veicot: a) deklarēto lauksaimniecības zemes gabalu un dzīvnieku kontrolpārbaudes, lai novērstu tā paša atbalsta nepamatotu atkārtotu piešķiršanu par vienu un to pašu kalendāro vai tirdzniecības gadu un lai novērstu tāda atbalsta nepamatotu pieskaitīšanu atbalstam, kas piešķirts saskaņā ar Kopienas atbalsta shēmām, kuras ietver platību deklarācijas, kā minēts Regulas (EEK) Nr. 3508/92 9.a pantā; b) kontrolpārbaudes, izmantojot datorizētu datu bāzi vai, attiecībā uz platībatkarīgā atbalsta pieteikumiem, citu datorizētu procedūru, lai pārbaudītu tiesības saņemt atbalstu. 2. Ja kontrolpārbaudēs konstatē pārkāpumus, pēc tam veic citu attiecīgu administratīvu procedūru un vajadzības gadījumā pārbaudi uz vietas.". 2. Regulas 19. pantu aizstāj ar šādu pantu: "19. pants Uz vietas pārbaudāmo pieteikumu atlase 1. Lauksaimniekus, kuru saimniecībā veic pārbaudi uz vietas, izvēlas kompetentā iestāde, ņemot vērā riska analīzi un iesniegto atbalsta pieteikumu pārstāvības koeficientu. Iepriekšējos gados izmantoto riska analīzes parametru efektivitāti novērtē reizi gadā. Lai iegūtu pārstāvības koeficientu, dalībvalstis pēc nejaušības principa atlasa 20 % līdz 25 % no minimālā to lauksaimnieku skaita, kuru saimniecībā jāveic pārbaude uz vietas, kā paredzēts 18. panta 1. punktā. 2. Veicot riska analīzi, ņem vērā: a) attiecīgā atbalsta apjomu; b) lauksaimniecības zemes gabalu skaitu un platību vai dzīvnieku skaitu, par ko prasa atbalstu; c) izmaiņas salīdzinājumā ar iepriekšējo gadu; d) iepriekšējo gadu pārbaužu rezultātus; e) gadījumus, kad konstatēta neatbilstība Regulai (EK) Nr. 1760/2000; f) tos lauksaimniekus, kuru pieteikumi ir mazliet virs vai mazliet zem maksimālās robežas atbalsta piešķiršanai; g) gadījumus, kad dzīvnieki aizstāti saskaņā ar 37. pantu; h) citus faktorus, kas jānosaka dalībvalstīm. 3. Kompetentā iestāde glabā uzskaiti par iemesliem, kāpēc katrs lauksaimnieks izvēlēts pārbaudes veikšanai uz vietas. Inspektoru, kas veic pārbaudi uz vietas, pirms minētās pārbaudes sākšanas attiecīgi informē.". 3. Regulas 22. panta 1. punktu aizstāj ar šādu: "1. Lauksaimniecības zemes gabalu platības nosaka, izmantojot visus atbilstīgos līdzekļus, ko noteikusi kompetentā iestāde un kas nodrošina tādu mērījumu precizitāti, kura ir vismaz līdzvērtīga tai, kas vajadzīga oficiāliem mērījumiem saskaņā ar attiecīgās valsts noteikumiem. Kompetentā iestāde var noteikt mērījumu pielaidi, kas nepārsniedz vai nu 5 % no lauksaimniecības zemes gabala platības vai 1,5 m buferzonu, ko piemēro lauksaimniecības zemes gabala perimetram. Tomēr pieļaujamā novirze katram lauksaimniecības zemes gabalam absolūtā izteiksmē nepārsniedz 1,0 ha." 4. Regulas 23. pantu aizstāj ar šādu pantu: "23. pants Attālā uzrāde 1. Dalībvalstis var tradicionālo pārbaudi uz vietas aizvietot ar attālo uzrādi attiecībā uz 18. panta 1. punkta a) apakšpunktā minētajiem paraugiem saskaņā ar šajā pantā paredzētajiem nosacījumiem. Attiecīgā gadījumā piemēro 17., 18., 19. un 20. pantu, 21. panta pirmo teikumu un 22. pantu. 2. Zonas, ko pārbauda, izmantojot attālo uzrādi, izvēlas, ņemot vērā riska analīzi, vai pēc nejaušās izvēles principa. Ja dalībvalstis minētās zonas izvēlas, ņemot vērā riska analīzes rezultātus, tās ņem vērā attiecīgus riska faktorus, jo īpaši šādus: a) minēto zonu finansiālo nozīmi Kopienas atbalsta kontekstā; b) atbalsta pieteikumu saturu; c) lauksaimniecības zemes gabalu sistēmas struktūru un lauksaimnieciskās ainavas sarežģītību; d) to, ja atbalsts iepriekšējos gados nav piešķirts; e) attālās uzrādes efektīvas izmantošanas tehniskos ierobežojumus, kas saistīti ar zonu noteikšanu; f) iepriekšējo gadu pārbaužu rezultātus. 3. Objekta apsekošanu ar attālo uzrādi piemēro - vai nu visiem atbalsta pieteikumiem, kas attiecas uz zemi, kura vismaz 80 % apmērā atrodas attiecīgās zonas platībā, par ko prasa atbalstu saskaņā ar Regulas (EEK) Nr. 3508/92 1. panta 1. punktā minētajām atbalsta shēmām, - vai atbalsta pieteikumiem, ko atlasa kompetentā iestāde, ņemot vērā 19. panta 2. punkta noteikumus. Pieteikumus, ko atlasa pēc nejaušās izvēles principa saskaņā ar 19. panta 1. punktu, var pārbaudīt, izmantojot attālo uzrādi. 4. Ja lauksaimnieks ir izvēlēts pārbaudes uz vietas veikšanai saskaņā ar 3. pantu, vismaz 80 % platības, par ko viņš prasa atbalstu saskaņā ar Regulas (EEK) Nr. 3508/92 1. panta 1. punktā minētajām atbalsta shēmām, apseko, izmantojot attālo uzrādi. 5. Ja dalībvalsts piemēro iespēju veikt objekta apsekošanu, izmantojot attālo uzrādi, tā veic šādas darbības: a) veic visu saskaņā ar 4. punktu pārbaudāmajā pieteikumā minēto lauksaimniecības zemes gabalu satelītuzņēmumu vai aerofotouzņēmumu fotointerpretāciju, lai identificētu zemes nosegumu un izmērītu platību; b) veic visu to lauksaimniecības zemes gabalu fiziskas pārbaudes, attiecībā uz kuriem fotointerpretācija neļauj pārliecināties par deklarācijas pareizumu, lai to pieņemtu kompetentā iestāde. 6. Ja kārtējā gadā vairs nav iespējams veikt pārbaudes ar attālo uzrādi, tad piemēro 18. panta 2. punktā minētās papildu pārbaudes, veicot tradicionālās pārbaudes uz vietas.". 5. Regulas 24. panta 1. punktu aizstāj ar šādu punktu: "1. Atbalsta shēmām, kas nav minētas Regulas (EK) Nr. 1254/1999 4. panta 6. punktā un 11. pantā, vismaz 60 % no 18. panta 1. punkta b) apakšpunkta pēdējā teikumā paredzēto pārbaužu uz vietas obligātā skaita veic attiecīgās atbalsta shēmas nosacījumu nemainīšanas periodā. Atlikušo pārbaužu uz vietas skaitu veic vienas no minēto atbalsta shēmu nosacījumu nemainīšanas periodā.". 6. Regulas 32. panta 2. punkta otro daļu aizstāj ar šādu: "Ja starpība ir vairāk nekā 50 %, tad lauksaimniekam vēlreiz neizmaksā atbalstu tādas summas apmērā, kura atbilst starpībai starp deklarēto platību un saskaņā ar 31. panta 2. punktu noteikto platību. Minēto summu kompensē ar atbalsta maksājumiem saskaņā ar jebkuru no atbalsta shēmām, kas minētas Regulas (EEK) Nr. 3508/92 1. panta 1. punktā un uz ko lauksaimniekam ir tiesības to pieteikumu kopainā, kurus viņš iesniedz trīs kalendārajos gados pēc konstatācijas kalendārā gada. Ja minēto summu nevar pilnībā kompensēt ar šiem atbalsta maksājumiem, atlikumu anulē.". 7. Regulas 33. panta otro daļu aizstāj ar šādu: "Turklāt, ja minētā starpība ir lielāka nekā 20 % no konstatētās platības, tad lauksaimniekam vēlreiz neizmaksā atbalstu tādas summas apmērā, kura atbilst starpībai starp deklarēto platību un saskaņā ar 31. panta 2. punktu noteikto platību. Minēto summu kompensē ar atbalsta maksājumiem, ievērojot jebkuru no atbalsta shēmām, kas minētas Regulas (EEK) Nr. 3508/92 1. panta 1. punktā un uz ko lauksaimniekam ir tiesības to pieteikumu kopainā, kurus viņš iesniedz trīs kalendārajos gados pēc konstatācijas kalendārā gada. Ja minēto summu nevar pilnībā kompensēt ar šiem atbalsta maksājumiem, tad atlikumu anulē.". 8. Regulas 34. panta 2. punktu aizstāj ar šādu punktu: "2. Ja starpība, ko konstatē starp deklarēto platību un saskaņā ar 31. panta 2. punktu noteikto platību, ir lielāka nekā 50 %, tad lauksaimniekam attiecībā uz atbalsta pieteikumiem, ko viņš iesniedz trīs kalendārajos gados pēc konstatācijas kalendārā gada, vēlreiz neizmaksā atbalstu par rupjās lopbarības kultūru platību, kas vienāda ar starpību starp deklarēto platību un konstatēto platību. Ja platību, par kuru neizmaksā atbalstu, minētajā periodā nevar pilnībā kompensēt, atlikumu anulē.". 9. Ar šādām daļām papildina 37. pantu: "3. Ja lauksaimnieks iesniedz pieteikumu atbalsta saņemšanai gan par aitu, gan kazu audzēšanu un ja maksātā atbalsta apmērs nav atšķirīgs, noteiktu skaitu aitu drīkst aizvietot ar līdzvērtīgu skaitu kazu un otrādi. Aitas un kazas, par kurām saskaņā ar Regulas (EK) Nr. 2529/2001 4. pantu prasa atbalstu, nosacījumu nemainīšanas periodā drīkst aizvietot, ja nepārsniedz minētajā pantā noteiktos ierobežojumus, nezaudējot tiesības saņemt atbalstu, par kuru iesniegts pieteikums. 4. Aizstāšanu saskaņā ar 3. punktu veic desmit dienās pēc notikuma, kas radīja vajadzību veikt aizstāšanu, un to ieraksta reģistrā ne vēlāk kā trīs dienas pēc aizstāšanas. Kompetento iestādi, kurai iesniegts atbalsta pieteikums, informē piecu darba dienu laikā pēc aizstāšanas.". 10. Regulas 38. pantu groza šādi: a) panta 2. punkta trešo daļu aizstāj ar šādu: "Ja saskaņā ar 3. punktu noteiktais procentuālais apmērs ir lielāks par 50 %, tad lauksaimniekam vēlreiz neizmaksā atbalstu tādā apjomā, kas atbilst starpībai starp deklarēto dzīvnieku skaitu un saskaņā ar 36. panta 3. punktu noteikto dzīvnieku skaitu. Minēto summu kompensē ar atbalsta maksājumiem saskaņā ar atbalsta shēmām par liellopu audzēšanu, uz ko lauksaimniekam ir tiesības saistībā ar tiem pieteikumiem, kurus viņš iesniedz trīs kalendārajos gados pēc konstatācijas kalendārā gada. Ja minēto summu nevar pilnībā atlīdzināt ar šiem atbalsta maksājumiem, tad atlikumu anulē."; b) panta 4. punkta trešo daļu aizstāj ar šādu: "Ja saskaņā ar 3. punktu noteiktā starpība ir lielāka nekā 20 %, tad lauksaimniekam vēlreiz neizmaksā atbalstu tādā apjomā, kas atbilst starpībai starp deklarēto dzīvnieku skaitu un saskaņā ar 36. panta 3. punktu noteikto dzīvnieku skaitu. Minēto summu kompensē ar atbalsta maksājumiem saskaņā ar atbalsta shēmām par liellopu audzēšanu, uz ko lauksaimniekam ir tiesības saistībā ar tiem pieteikumiem, kurus viņš iesniedz trīs kalendārajos gados pēc konstatācijas kalendārā gada. Ja minēto summu nevar pilnībā kompensēt ar šiem atbalsta maksājumiem, tad atlikumu anulē.". 11. Regulas 39. pantu groza šādi: a) panta 1. punkta pirmajā daļā iekļauj šādu teikumu: "Tomēr apjoms, par ko atbalsts jāsamazina, nav lielāks kā 20 % no kopējās atbalsta summas, ko minētajam lauksaimniekam ir tiesības saņemt."; b) panta 2. punktā skaidrojumu formulā izmantotajam simbolam "b" aizstāj ar šādu skaidrojumu: "b = liellopu skaits, kas atrodas saimniecībā tajā laikā, kad notiek pārbaude uz vietas; šis skaits nav mazāks par 1." 12. Regulas 40. pantam pievieno šādu punktu: "7. Attiecībā uz lauksaimniekiem, kas audzē gan aitas, gan kazas, par kurām ir tiesības saņemt vienāda apmēra piemaksas, ja pārbaudē uz vietas konstatē atšķirīgu ganāmpulka sastāvu attiecīgo sugu dzīvnieku skaita ziņā, minētos dzīvniekus uzskata par vienas grupas dzīvniekiem." 13. Regulas VI sadaļā iekļauj šādu 52.a pantu: "52.a pants Nosacījumi atbalsta pieteikumiem, kuri attiecas uz tirdzniecības gadiem un piemaksu periodiem, kas sākās pirms 2002. gada 1. janvāra Atkāpjoties no 54. panta 2. punkta un neskarot labvēlīgākus noteikumus par noilguma termiņiem, kas paredzēti dalībvalstīs, 49. panta 5. punktu piemēro arī atbalsta pieteikumiem, kuri attiecas uz tirdzniecības gadiem un piemaksu periodiem, kas sākās pirms 2002. gada 1. janvāra, ja vien kompetentā iestāde līdz 2004. gada 1. februārim nav jau informējusi atbalsta saņēmēju par minētā maksājuma nepamatotību.". 2. pants Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2004. gada 23. janvārī Komisijas vārdā — Komisijas loceklis Franz Fischler [1] OV L 355, 5.12.1992., 1. lpp. Regulā jaunākie grozījumi izdarīti ar Komisijas Regulu (EK) Nr. 495/2001 (OV L 72, 14.3.2001., 6. lpp.). [2] OV L 327, 12.12.2001., 11. lpp. Regulā grozījumi izdarīti ar Regulu (EK) Nr. 2550/2001 (OV L 341, 22.12.2001., 105. lpp.). --------------------------------------------------